梅花用東坡惠州韵呈子進昆仲
作者：趙蕃
朝代：宋

paragraphs: 春風未著江南村，梅花有方先反魂。
斕斑初疑霜集曉，爛漫忽若月挂昏。
孤山寺下林逋宅，松風亭前東坡園。
想應照水自愁絕，誰復好事來相溫。
我今居閒百無念，夜半始寢起及暾。
欲拈墮蘂每攀樹，要看落影長開門。
東南文士推諸孫，妙處不在工語言。
要於險韵出奇峭，敢云小技未爲尊。